Diari Oficial de la Generalitat Valenciana


Sumari del DOGV 5336, del 31-08-2006 (2006/9601)

RESOLUCIÓ de 13 de juliol de 2006, de la Conselleria de Territori i Habitatge sobre la declaració d'àrea de rehabilitació del centre històric de Muro d'Alcoi (Alacant).
------------------------------------------------------------------------------------------------------------------------------------------------------------------------

### Dades del document

Número de DOGV
:   5336

Data del DOGV
:   31-08-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/9601


Data del document
:   14-07-2006

Organisme emissor
:   Conselleria de Territori i Habitatge

Tipus de document
:   Resolució

Correcció d'errades

 Descriptors 

:   * Muro de Alcoy
    * protecció del patrimoni
    * renovació urbana
    * pla d'urbanisme
    * patrimoni arquitectònic

RESOLUCIÓ de 13 de juliol de 2006, de la Conselleria de Territori i Habitatge sobre la declaració d'àrea de rehabilitació del centre històric de Muro d'Alcoi (Alacant). [2006/9601]  
Antecedents de fet  
Primer. El 8 de febrer de 2006, va entrar en el registre intern de l'Àrea de Promoció de la Direcció General d'Habitatge i Projectes Urbans de la Conselleria de Territori i Habitatge un escrit i diversa documentació complementària de l'Ajuntament de Muro d'Alcoi per a la sol·licitud de declaració d'àrea de rehabilitació del centre històric de la localitat.  
Segon. El centre històric de Muro d'Alcoi va ser declarat bé de rellevància local per la Direcció General de Patrimoni Cultural de la Generalitat, amb data 8 d'abril de 2005. D'origen musulmà presenta una organització entorn de tres eixos principals disposats en forma d'aspes de molí: un primer eix s'inicia amb el carrer Sant de la Pedra i continua per la placeta Molina, carrer Sant Blai, carrer del Carme, plaça de l'Església i acaba al final del carrer Músic Esteve. El segon eix té la seua capçalera en la plaça del Palau de la Senyoria i continua pel carrer de l'Àngel, la plaça de la Vila i el carrer Major. El tercer enllaça la plaça de la Vila amb el carrer de la Costereta i continua pel carrer Sant Roc i a partir d'aquest, perpendicularment el carrer de Sant Joan, el carrer Sant Vicent i el carrer Sant Bertomeu. Els límits exteriors estan clarament marcats per les parts posteriors i hortes de les cases.  
L'àmbit proposat com a àrea de rehabilitació coincidix amb el declarat com a bé de rellevància local per la Direcció General de Patrimoni Cultural de la Generalitat.  
Tercer. En les normes subsidiàries aprovades definitivament en data 29 de gener de 1991, s'establixen ordenances específiques per a protegir les característiques arquitectòniques i urbanístiques del nucli antic.  
Es troba pendent d'aprovació el Pla general d'ordenació urbana que inclou un catàleg de béns i espais protegits que ja ha sigut aprovat per la Direcció General de Patrimoni Cultural de la Conselleria de Cultura, Educació i Esport.  
Quart. Per a promoure la rehabilitació i la regeneració del centre històric l'Ajuntament de Muro d'Alcoi té previst adoptar com a mesures específiques per a incentivar i ordenar la rehabilitació en l'àmbit de l'àrea proposada el següent:  
Bonificar un 90% l'impost de construcció, instal·lacions i obres de rehabilitació   
Informar des de l'oficina tècnica els particulars de les ajudes establides en el Pla d'habitatge 2005-2008 i ajudar a gestionar els expedients de rehabilitació.  
Cinqué. El 2 de febrer de 2006, el Servei Territorial d'Habitatge i Projectes Urbans emet un informe, en el qual s'informa que la delimitació de l'àrea proposada es considera homogènia i coherent, per la qual cosa es proposa la seua declaració com a àrea de rehabilitació.  
Sisé. El 30 de juny de 2006, l'Àrea d'Habitatge i Projectes Urbans emet un informe en què es conclou que es reunixen els requisits especificats en el Decret 81/2006 per a declarar l'ampliació de l'àrea de rehabilitació.  
Fonaments de dret  
Primer. Conforme al que establix l'article 14 del Decret 81/2006, de 9 de juny, del Consell de desenvolupament de les mesures i ajudes financeres a la rehabilitació d'edificis i habitatges a la Comunitat Valenciana es consideren àrees de rehabilitació a centres històrics aquelles que pel seu caràcter patrimonial (...) es plantege un programa d'actuació municipal en què s'incloguen incentius a la iniciativa privada per a la conservació, la rehabilitació i la millora del patrimoni residencial i disposen de planejament adequat.  
Segon. Segons el punt 3 de l'article 14 del Decret 81/2006, són criteris preferents per a la declaració d'àrees de rehabilitació a centres històrics:  
Que la zona posseïsca interés històric, urbanístic, arquitectònic i ambiental o que estiga incoada com a bé d'interés cultural amb la classificació de conjunt històric.  
Que l'ajuntament dispose de Pla especial de protecció, Pla de reforma interior o planejament adequat.  
Que concórreguen altres circumstàncies de caràcter social que aconsellen una actuació renovadora.  
Tercer. Segons el parer d'aquesta conselleria, aquestes circumstàncies es complixen.  
Quart. En el mateix article 14, s'indica que la declaració d'àrees de rehabilitació a centres històrics es realitzarà mitjançant una resolució del director general competent en matèria d'habitatge (excepte a municipis de més de 50.000 habitants que resoldrà el conseller) a petició motivada per l'ajuntament, amb un informe previ tècnic corresponent.   
Cinqué. Mitjançant el Decret 131/2004, de 27 d'agost, del Consell de la Generalitat, es van determinar el nombre i la denominació de les conselleries en què s'organitza l'administració de la Generalitat.   
En el Decret 8/2004, de 3 de setembre, del president de la Generalitat es van assignar les competències en matèria d'habitatge a la nova Conselleria de Territori i Habitatge.  
En el Decret 133/2004, de 3 de setembre, del Consell de la Generalitat, pel qual s'establix l'estructura orgànica de la Presidència i de les conselleries de l'administració de la Generalitat, s'establix que les funcions en matèria de plans d'habitatge, rehabilitació, accions concertades relatives a habitatge i règim jurídic seran exercides per la Direcció General d'habitatge i Projectes urbans, que pertany a la Conselleria de Territori i Habitatge.  
Vistos la Llei 30/1992, de 26 de novembre, de règim jurídic de les administracions públiques i del procediment administratiu comú, el Decret 81/2006, de 9 de juny, del Consell sobre desenvolupament de les mesures i ajudes financeres a la rehabilitació d'edificis i habitatges a la Comunitat Valenciana, l'informe tècnic de l'Àrea de Promoció com també la resta de legislació general i de pertinent aplicació, resolc:  
Primer. Declarar l'ampliació de l'Àrea de Rehabilitació del Centre Històric de Muro d'Alcoi, la delimitació de la qual es fixa en plànol adjunt. Aquesta ha de quedar reflectida en uns cartells indicatius segons el Manual d'identitat visual corporativa que ha de col·locar l'Ajuntament segons instruccions d'aquesta Conselleria.   
Segon. Considerar d'aplicació les ajudes establides pels articles 65, 66 i 67 del Decret 81/2006 de 9 de juny, del Consell per a les actuacions protegides que s'efectuen en aquest àmbit.  
Contra la present resolució que posa fi a la via administrativa es pot interposar recurs contenciós administratiu, davant del Jutjat Contenciós Administratiu de València, en el termini de dos mesos, comptadors des de l'endemà de la notificació d'aquesta, segons els arts. 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjudici que puga exercir qualsevol altre recurs que estime oportú.  
València, 4 de juliol de 2006.. El director general d'habitatge i projectes urbans: Bernabé Bueno Miralles.